РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/402-14

27. новембар 2014. године

Б е о г р а д

ЗАПИСНИК

ОСМЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 27. НОВЕМБРА 2014. ГОДИНЕ

Седница је почела у 11,10 часова.

Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Бобан Бирманчевић, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Гордана Топић, Ђорђе Косанић, Иван Карић, као и Гордана Чомић заменик члана Одбора Дејана Николића.

Седници нису присуствовали чланови Одбора: Адриана Анастасов, Ивана Динић, Дејан Николић, Момо Чолаковић, Нада Лазић, Шаип Камбери.

Седници су присуствовали и: Андреас Хајденталер, Трговински саветник Амбасаде Аустрије и Борис Костицева из Tрговинског одељења Амбасаде Аустрије, представници компаније А.S.А. ЕКО д.о.о: Бојан Марковић, генерални директор А.S.A. ЕКО за Србију, Tijana Hasslacher, одељење за развој нових тржишта A.S.A. EKO, Александра Симић, комуникације и корпоративне одговорности А.S.A. EKO, Ана Бабић, асистент Комуникације и корпоративне одговорности А.S.A. EKO, као и Јелена Мићић из Центра модерних вештина и Валентина Ђурета из Београдског фонда за политичку изузетност на Зеленој столици.

На предлог председника Одбора, усвојен је следећи:

Д н е в н и р е д :

1. Информисање Одбора о Пројекту Еко региони Банат и Шумадија;
2. Разно.

Пре преласка на разматрање утврђеног дневног реда, једногласно су усвојени Записник седме седнице Одбора, одржане 18. новембра 2014. године и Записник девете седнице Одбора, одржане 25. новембра 2014. године.

Прва тачка дневног реда - **Информисање Одбора о Пројекту Еко региони Банат и Шумадија**

Председник Одбора, др Бранислав Блажић, истакао је значај реализације овог пројекта у циљу развоја еколошке свести и захвали се Амбасади Аустрије на подршци коју је пружила. Поред низа проблема, које Србија има, истакао је да један од њих управо у ширењу свести о значају нашег односа према животној средини. Такође је истакао да је неопходно увести предмет „Екологија и заштита животне средине“ у наставни програм.

Андреас Хајденталер, трговински саветник у Амбасади Аустрије, истакао је да Србија и Аустрија имају дугогодишњу успешну сарадњу и да је један од примера добре дугогодишње сарадње и Канцеларија за трговинско одељење у Амбасади Аустрије у Србији, која постоји још од 1952. године. Истакао је да је Аустрија највећи инвеститор у Србији, са више од 450 аустријских компанија које су уложиле око 2,9 милијарде евра инвестиција. Као једну од водећих инвестиција од 800 милиона евра истакао је greenfield investitor VIP mobile. Указао је на то да Аустријске фирме имају дугорочне планове у Србији, попут разних организација, банака, Swarovski, Kika, А.S.А. и др.

Бојан Марковић, генерални директор А.S.А. ЕКО за Србију, истако је да је ово пројекат који улаже у будућност наше деце. Исраживања су показала да преко деце можемо да утичемо на свест одраслих. „Austrian Development Cooperation“подржала је овај пројекат и одвојила одређена средства за њега. Навео је да се пројекат спроводи у осам општина у Србији. На примеру А.S.А ЕКО истакао је да сарадња између приватних партнера и општина може одлично да функционише и без јавних предузећа. Навео је да Аустријска компанија за развој „АDA“ , ради на спровођењу билетералних пројеката у земљама у развоју и да кроз тзв. пословна партнерства, ADA подржава аустријске компаније које имају дугорочне инвестиције у земљама у транзицији, које се на тај начин обавезују на предузимање активних мера за побољшање локалног, социјалног, еколошког или економског амбијента у земљи у којој послују. Изнео је да предвиђен буџет за реализацију пројекта, износи 340 000,00 евра, од којих је 50% учешће А.S.А компаније из Србије, а 50% је директна донација Аустријске компаније „АDA“.

Мисија пројекта „Еко региони Србије - Банат и Шумадија“ је да се становништво боље едукује. Циљне групе овог пројекта су обданишта и основне школе, као и запослени на пословима управљања отпадом у циљним регионима. Изнео је да је идеја овог пројекта да се обучи 17 наставника, 13 васпитача, пет представника локалних самоуправа, три представника компаније А.С.А, који ће стечене вештине и знања даље пренети кроз радионице у срединама које престављају. Представио је четири компоненте пројекта:

##### 1) Припрема пројекта,

##### 2) Програм обуке тренера,

##### 3) Едукација запослених на пословима управљања отпадом,

##### 4) Рад на подизању свести (еколошка едукација).

Кад се ради о програму обуке тренера, нагласио је да је битно изабрати праву особу за обуку, односно особу која може квалитетно да пренесе знање, да привуче пажњу оних који га слушају. По завршеној обуци издају се сертификати. Истако је значај аустријског програма „WIFI“, односно програма едукације старијих особа,кроз који сваке године припремају нове кадрове. У Аустрији су индустрија и образовање су уско повезани, а кроз институцију додатног образовања, они успевају да надоместе потребе у датом моменту за одговарајућим кадром. Мишљења је да овакав програм треба увести и код нас. Истако је да у Србији постоји велика стопа незапослености и да нажалост људи који су на бироу или који се одазивају на разговор на посао, немају адекватна знања и управо због тога је оваква врста додатног образовња изузетно значајна. Разне иностране компаније у Србији сусрећу се са истим проблемом (недовољно квалификовани људи, којима је потребна нека врста дошколовавања). Сви који прођу ову обуку, добиће сертификат WIFI, европски сертификат предавача еколошких програма, који је признат у свим Европским земљама. Нагласио је да еколошка едукација треба да се организује и вртићима и у школама, јер деца своје знање преносе и на одрасле. Они могу да утичу на свест одраслих управо када се ради о примарној селекцији у систему одвајања отпада (у коју канту шта бацати, како поступати са органском храном). Пројекат ће трајати до фебруара 2016. године. Указао је на то да би било добро да Одбору буду презентвовани резултате пројекта.

У дискусији су учествовали: др Бранислав Блажић, Бобан Бирманчевић и Гордана Зорић.

Чланови одбора су подржали овај пројекат истакавши да је неопходно да оваквих пројеката буде много више како би обухватили целу Србију. Овај пројекат треба да буде пример, како би се још неке организације укључе. Указано је на то да проблеми на којима се ради путем овог пројекта постоје и у другим регионима. Наглашено је да је суштина у промени свести, а промена свести је процес и не може се променити преко ноћи. Истакнуто је да је одлична идеја да се крене од деце, јер се код деце свест лако обликује и они добро ова сазнања преносе на одрасле. С обзиром на ситуацију каква је тренутно у животној средини, истакнуто је да мора што пре да се реагује, јер ћемо у противном имати велике проблеме и што се тиче земље, воде и ваздуха. Свака активност је добро дошла и овај пројекат треба да буде мотивација и пример за друге организације да се укључе. Исто тако треба се обратити Министарству просвете, да би се следеће године, екологија и заштита животне средине обавезно уврстила као предмет у наставни програм.

Друга тачка дневног реда: **Разно**

Гордана Чомић је подсетила Одбор да је са члановима одбора: Иваном Карићем и Надом Лазић поднела захтев за одржавање Јавног слушања на тему ветрозаштитних појасева и апеловала је да се у то укључи и Зелена посланичка група ако буде формирана, јер је то посао од изузетне важности за будући период. Сматра да је Јавно слушање неопходно, како би се јавност што боље информислала о овом проблему.

Јездимир Вучетић је обавестио Одбор да је Министарство пољопривреде и заштите животне средине, одвојило 15 милиона динара за санацију јаловишта у руднику Столице у Костајнику. Санација се ради по поројекту који је израдио Институт „Јарослав Чарни“, а радове изводи РТБ Бор. Изнео је да је ово прва фаза санације и да следи пројекат дефинитивне санације који ће се изводити током 2015. и 2016.године.

Седница је завршена у 11,50 часова.

СЕКРЕТАР ПРЕДСЕДНИК

Милица Башић др Бранислав Блажић